„Akkor nem leszek a barátod!”

Ha a „barátok” nem tudnak valamiben megegyezni, gyakran elhangzik az előbbi mondat. Csakhogy az is előfordul, hogy ezzel valami olyan dologra akar rávenni a társad, amiről tudod (vagy sejted), hogy helytelen, rossz. Esetleg tilos vagy veszélyes. Amivel másoknak vagy magadnak ártanál. **Ez nehéz helyzet.** Hiszen ilyenkor attól félhetsz, hogy elveszíted a barátodat, ha nem engedsz neki. Hogy azokat fogja választani, akik benne vannak a „buliban”. Hogy gyávának, unalmasnak fog tartani. **Mit tehetsz ilyenkor?**

Gondold végig a lehetséges következményeket! Például így:

Mi lesz, ha kiderül?

Milyen büntetést kapnék érte?

Mit szólnának a szüleim?

Egyedül, szemben egy tükörrel **hogyan érezném magam** azután, hogy hagytam magam rábeszélni valami rosszaságra? Bátor hősnek? Vagy éppen gyáva megalkuvónak?

**Ki a menő?** Aki birkaként követi a főkolompost, vagy aki mer ellentmondani?

**Ki az igazi barát?** Aki a bajba rángat bele, vagy aki lebeszél egy veszélyes butaságról?

Sokkal jobb, ha ezeket a kérdéseket azelőtt teszed fel magadnak, mielőtt belekeverednél valamibe, mint utána szégyenkezni és viselni a következményeket. **Tiéd a döntés!**